
Biomimetikus elektrontranszfer katalizátorok előállítása réteges kettős hidroxidok segítségével

Kulcsszavak: LDH; nikotinamid-adenin-dinukleotid; szintézis; szerkezeti jellemzés
Olyan elektrontranszfer katalizátorokat állítottunk elő, melyekben a katalitikus hatást kifejtő vegyület egy réteges kettős hidroxid rétegei között, illetve a réteges kettős hidroxid lamelláin található meg. A kiválasztott katalizátor a nikotinsavamid-adenin-dinukleotid (a továbbiakban NAD+) koenzim volt, a hordozó pedig kalcium-alumínium és magnézium-alumínium réteges kettős hidroxid.
Első lépésként előállítottuk a megfelelő réteges kettős hidroxidokat, majd előkísérleteket végeztünk a NAD+ egyik komponenséhez hasonló vegyületnek, a nikotinsavnak a réteges kettős hidroxid rétegei közé juttatására. Vizsgáltuk különböző módszerekkel, különböző oldószerekben előállított kompozitok szerkezetét, és a legígéretesebbnek bizonyult kísérleti körülményeket reprodukálva állítottuk elő a NAD+-t tartalmazó mintákat.
Az elkészített minták szerkezetét és összetételét röntgen diffraktometria, közép IR spektroszkópia, termogravimetria, valamint pásztázó elektronmikroszkópia és energiadiszperzív röntgenmikroanalízis segítségével vizsgáltuk.



